Dick Cheney , fyrrum varaforseti Bandaríkjanna , er lítt hrifinn af aðgerðum Obama . AP Bandaríkin eru berskjaldaðri fyrir árásum eftir að Barack Obama settist á forsetastólinn . Þetta er mat Dick Cheney , fyrrum varaforseta Bandaríkjanna , sem varði eigin hlutverk í stríðinu gegn hryðjuverkum í viðtali á sjónvarpsstöðinni CNN í dag . Kvaðst Cheney telja að Obama hafi gert Bandaríkin berskjaldaðri fyrir árásum með gagngerri breytingu á stefnu síðustu stjórnar í baráttunni gegn hryðjuverkum . Fordæmdi Cheney ákvörðun Obama að loka Guantanamo fangabúðunum og leynilegum fangabúðum CIA erlendis og að banna harkalegar yfirheyrsluaðferðir . Var þetta fyrsta sjónvarpsviðtali Cheneys frá því hann yfirgaf embætti varaforseta . Meðal nýjustu aðgerða Obama til að afnema stefnu Bush-stjórnarinnar er að þeir sem grunaðir eru um hryðjuverk eru ekki lengur skilgreindir sem óvinveittir árásarmenn og þá hét forsetinn því að alþjóðalög yrðu virt í stjórnsýslu Guantanamo fangabúðanna . „ Ég tel að þessir þættir hafi verið með öllu nauðsynlegir til að við næðum þeim árangri sem að við náðum við öflun upplýsinga og hafa gert okkur kleift að koma í veg fyrir allar frekari tilraunir til árása á Bandaríkin eftir árásirnar 11. september , “ sagði Cheney . „ Ég tel okkur hafa náð frábærum árangri . Þetta var löglegt . Þetta féll innan hefða og meginreglu stjórnarskrár okkar . “ Cheney viðurkenndi að hann hefði þrýst á George W. Bush , þáverandi forseta , að ganga harðar fram gegn Íran og Norður-Kóreu og kvað stöðu mála í Írak í dag sýna hve rétt stefnan hefði verið . Val Obama á Christopher Hill sem sendiherra Bandaríkjanna í Írak , vakti þá jafn litla hrifningu hjá Cheney , enda naut Hill er hann var helsti samningamaður Bandaríkjanna í kjarnorkudeilunni við Norður-Kóreu lítils stuðnings hjá Cheney . „ Þetta er ekki maðurinn sem að ég hefði valið í þetta starf . Hann hefur enga reynslu af því að starfa á þessu svæði . Hefur aldrei unnið í þessum heimshluta og talar ekki málið . “